**NÁRODNÁ RADA SLOVENSKEJ REPUBLIKY**

**VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-1733/2019

**1603a**

### S p r á v a

**Ústavnoprávneho výboru Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 40/1964 Zb. Občiansky zákonník v  znení neskorších predpisov (tlač 1603) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady podáva Národnej rade Slovenskej republiky podľa zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov správu o výsledku prerokovania vládneho [návrhu zákona, ktorým sa mení a dopĺňa **zákon č. 40/1964 Zb. Občiansky zákonník** v znení neskorších predpisov (tlač 1603) v druhom čítaní.](http://lrv.rokovania.sk/290282018-/)

I.

Národná rada Slovenskej republiky uznesením č. 2007 z 12. septembra 2019 pridelila vládny návrh zákona, ktorým sa mení a dopĺňa **zákon č. 40/1964 Zb. Občiansky zákonník** v  znení neskorších predpisov (tlač 1603) na  prerokovanie **Ústavnoprávnemu výboru** Národnej rady Slovenskej republiky, a to aj ako gestorskému výboru a určila lehotu na jeho prerokovanie v druhom čítaní.

**II.**

Poslanci Národnej rady Slovenskej republiky, ktorí nie sú členmi výboru, ktorému bol vládny návrh zákona pridelený, neoznámili v určenej lehote výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny n[ávrh zákona, ktorým sa mení a dopĺňa **zákon č. 40/1964 Zb. Občiansky zákonník** v znení neskorších predpisov (tlač 1603)](http://lrv.rokovania.sk/290282018-/) Ústavnoprávny výbor Národnej rady Slovenskej republiky prerokoval a odporúčal ho Národnej rade Slovenskej republiky uznesením č. 706 zo 7. októbra 2019 **schváliť.**

IV.

Z uzneseniaÚstavnoprávnehovýboruNárodnej rady Slovenskej republiky pod bodom III tejto správy vyplývajú tieto pozmeňujúce a doplňujúce návrhy:

**1. V čl. I bod 1 § 446 a bod 2 § 447**sa slová „predpisov o nemocenskom poistení“ nahrádzajú slovami „osobitných predpisov.“.

V rámci vládneho návrhu zákona sa v čl. I bodoch 1 a 2 navrhuje zosúladenie právnej úpravy s existujúcimi osobitnými právnymi predpismi. Príslušníkovi Policajného zboru, Hasičského a  záchranného zboru, Horskej záchrannej služby, Slovenskej informačnej služby, Národného bezpečnostného úradu, Zboru väzenskej a justičnej stráže, ozbrojenému príslušníkovi finančnej správy, profesionálnemu vojakovi a vojakovi mimoriadnej služby (na ktorých sa vzťahuje zákon č. 328/2002 Z. z. o sociálnom zabezpečení policajtov a vojakov a  o  zmene a doplnení niektorých zákonov v znení neskorších predpisov) sa poskytujú dávky nemocenského zabezpečenia, a nie nemocenského poistenia. Rovnako dôchodkové dávky, medzi ktoré patrí aj invalidný dôchodok, sa poskytujú z  dôchodkového poistenia a v prípade policajtov a vojakov je invalidný výsluhový dôchodok poskytovaný z výsluhového zabezpečenia, a nie z  nemocenského poistenia.

**Ústavnoprávny výbor NR SR**

**Gestorský výbor odporúča schváliť.**

**2. V čl. I bod 3 v § 448** sa slová „ku škode na zdraví“ nahrádzajú slovami „k usmrteniu“ a slová „dôchodkového zabezpečenia“ sa nahrádzajú slovami „podľa osobitného predpisu“.

Odlišne použité formulácie v § 448 môžu spôsobovať nejasnosti pri výklade ustanovenia. V prvej vete sa vychádza z predikcie „usmrtenia“, ako najzávažnejšej ujmy na zdraví poškodeného, kým v druhej vete sa používa len jednoduchá formulácia „škoda na zdraví“ bez určenia konkrétneho následku vo forme smrti poškodeného. V prípade druhej zmeny sa navrhuje nahradiť slová „dávky dôchodkového zabezpečenia“ všeobecnejším pojmom „dávky podľa osobitného predpisu“, ktorý bude pokrývať dávky vyplácané z I. a II. piliera a taktiež dávky výsluhového zabezpečenia. Zároveň sa ustanovenie § 448 pojmovo zjednotí so zmenami navrhovanými v bode 1.

**Ústavnoprávny výbor NR SR**

**Gestorský výbor odporúča schváliť.**

Gestorský výbor **odporúča hlasovať spoločne** o všetkých uvedených pozmeňujúcich a doplňujúcich návrhoch **(body 1 a 2)** s odporúčaním **schváliť.**

V.

Ústavnoprávny výbor Národnej rady Slovenskej republiky ako gestorský výbor **odporúča Národnej rade Slovenskej republiky** vládnynávrh zákona, ktorým sa mení a  dopĺňa **zákon č. 40/1964 Zb. Občiansky zákonník** v znení neskorších predpisov (tlač 1603) **schváliť** v znení pozmeňujúcich a doplňujúcich návrhov uvedených v tejto správe.

**Správa Ústavnoprávneho výboru** Národnej rady Slovenskej republiky o prerokovaní  [vládneho n[ávrhu zákona, ktorým sa mení a dopĺňa **zákon č. 40/1964 Zb. Občiansky zákonník** v znení neskorších predpisov v druhom čítaní (tlač 1603a)](http://lrv.rokovania.sk/290282018-/)](http://lrv.rokovania.sk/290282018-/) bola **schválená** uznesením Ústavnoprávneho výboru Národnej rady Slovenskej republiky č. 760 z 15. októbra 2019.

Týmto uznesením výbor zároveň poveril spravodajcu **Tibora Bernaťáka,** aby na schôdzi Národnej rady Slovenskej republiky informoval o výsledku rokovania výboru a pri rokovaní o vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Róbert Madej v. r.

predseda Ústavnoprávneho výboru

Národnej rady Slovenskej republiky

Bratislava 15. októbra 2019